# **Yn Galw Kathod Cymru!**

Mae **Llenyddiaeth Cymru** yn cyd-weithio gyda phrosiect **Kathod** er mwyn gwahodd **menywod ac unigolion o rywiau ymylol** i encil aml-gyfrwng gwbl newydd, yn cyfuno **cerddoriaeth a barddoniaeth llafar (spoken word)** yn ystod gwanwyn 2024.

Os wyt ti’n ymddiddori mewn barddoniaeth a/neu gerddoriaeth neu eisoes yn pontio’r ddau gyfrwng, ac yn awyddus i ddatblygu dy sgiliau creadigol, yn hoffi cyd-weithio ac yn barod i arbrofi, hwn yw’r cyfle i ti!

Nod yr encil yw cynnig y gofod a’r amser i fenywod ac unigolion o rywiau ymylol i gyfuno **cerddoriaeth a barddoniaeth llafar** mewn modd cyffrous, arloesol a chyfoes. Yn ystod yr wythnos, byddwch yn archwilio gwahanol themâu mewn modd chwareus a heriol tra’n darganfod gwaith artistiaid barddoniaeth llafar a cherddorion blaengar. Cewch wyrdroi delweddau barddonol, dysgu i ddefnyddio eich corff fel arf cyfathrebu, a magu hyder yn eich ysgrifennu, cyfansoddi a chynhyrchu. Mewn awyrgylch cynhwysol, anffurfiol a chreadigol, byddwch yn cyd-annog eich gilydd i chwarae gyda geiriau a sain wrth i chi arbrofi gyda’r ddwy ffurf law yn llaw.

Mi fydd cydlynwyr Kathod (Heledd Watkins, Bethan Mai, Catrin Morris, Tegwen Bruce-Deans a Llio Maddocks) wrth law yn ystod yr wythnos i hwyluso sesiynau a thrafodaethau creadigol a rhannu sgiliau ac mi fydd sawl hwyluswr gwadd yn ymuno’n wyneb yn wyneb ac yn ddigidol gan gynnwys beirdd llafar profiadol a chynhyrchwyr o’r diwydiant cerddoriaeth. Y gobaith hirdymor fydd creu EP o’r gwaith, ond mae’n werth nodi nad oes disgwyl bod darnau gorffenedig wedi eu creu erbyn diwedd yr encil. Arbrofi, cydweithio, a mwynhau bydd y prif amcanion, felly dewch â’ch offerynnau, eich brwdfrydedd a’ch meddyliau agored gyda chi.

Mae’r encil hwn yn agored i unigolion dros 18 oed sydd ar ddechrau eu taith greadigol, unigolion mwy profiadol, yn ogystal ag unigolion sydd eisoes wedi cydweithio gyda Kathod a’r sawl un ohonoch sydd yn darganfod y prosiect am y tro cyntaf.

Cynhelir yr encil yng **Nghanolfan Ysgrifennu Tŷ Newydd** yn ystod gwanwyn 2024 a chynhigir y cyfle yn rhad ac am ddim i **hyd at ddeg unigolyn**.

**Dyddiadau Pwysig**

Dyddiad cau mynegi diddordeb:   
**12.00 pm Dydd Gwener 12 Ionawr 2024**

Dyddiadau’r cwrs:   
**Dydd Gwener 23 – Dydd Mawrth 27 Chwefror 2024**

## **Y Broses Ymgeisio**

**Nodyn**: Eisiau gwybod rhagor cyn cyflawni cais? Darllenwch ein atebion i rai [cwestiynau cyffredin.](https://www.llenyddiaethcymru.org/ein-prosiectau/kathod/kathod-cwestiynau-cyffredin/)

Mae’r broses ymgeisio yn syml:

* Bydd yr alwad ar agor rhwng 11 Rhagfyr 2023 ac 12 Ionawr 2024
* Bydd Panel o aelodau Kathod gyda chefnogaeth staff Llenyddiaeth Cymru yn dethol hyd at 10 cyfranogwr
* Bydd Llenyddiaeth Cymru yn cyhoeddi enwau y cyfranogwyr erbyn diwedd mis Chwefror 2024

I ymgeisio clicia ar y ddolen hon fydd yn dy arwain at ffurflen SurveyMonkey: [Ffurflen gais](https://www.surveymonkey.com/r/BB3N2L5)

Mae’r ffurflen gais hefyd ar gael mewn fersiwn dyslecsia gyfeillgar. Os am ei defnyddio hyn hytrach na’r fersiwn arlein, dylet ei llenwi’r a’i ebostio at Llenyddiaeth Cymru: [post@llenyddiaethcymru.org](mailto:post@llenyddiaethcymru.org)

Os buasai well gennyt ti greu cais fideo gyda dy atebion i'r cwestiynau, mae croeso i ti wneud a'i anfon at [post@llenyddiaethcymru.org](mailto:post@llenyddiaethcymru.org) erbyn y dyddiad cau.

Dyma’r cwestiynau y bydd angen eu hateb:

1. **Enw, cyfeiriad ac e-bost**
2. **Wyt ti eisoes yn creu barddoniaeth a/neu gerddoriaeth? (dim mwy na 200 gair)**   
     
   e.e. Wyt ti eisoes yn ysgrifennu barddoniaeth? Wyt ti erioed wedi perfformio dy waith yn fyw? Wyt ti’n gerddor, neu’n ganwr gyda diddordeb mewn trin geiriau? Bach neu mawr, hoffem wybod!
3. **Pam yr hoffet ti fynychu’r encil? (dim mwy na 200 gair)**e.e. Pam bod y cyfle hwn yn apelio? Ydy’n o’n cynnig hwb creadigol ar gyfnod amserol? Wyt ti eisoes yn artist aml-gyfrwng neu a’i dyma fuasai’r tro cyntaf i ti gyfuno cerddoriaeth a barddoniaeth o fewn dy waith?
4. **Byw neu farw, pwy yw eich dylanwadau creadigol fwyaf amlwg? (dim mwy na 100 gair)**e.e. Pa fath o steil, themâu neu eiriau sydd wedi cael y mwyaf o effaith ar dy waith?
5. **Wyt ti'n chwarae offeryn neu oes gyda ti dealltwriaeth o sut i recordio ar gyfrifiadur?**